**J E G Y Z Ő K Ö N Y V**

Készült: Salföldi Települési Értéktár Bizottság 2020. október 22. napján 09:00 órakor megtartott üléséről.

Jelen vannak:

Petrovics Miklós elnök

Pozsárkó Csaba elnökhelyettes  
Veronika Whitehouse tag

Petrovics László tag

Somogyi György tag

Meghívottként:

Pető Piroska

Jegyzőkönyvet készítette: Csik Tímea jkv-vezető

**Petrovics Miklós elnök:** köszönti a megjelenteket, továbbá a bizottság új tagjait. A képviselő-testület 2020. szeptember 28. napján egyhangúlag megszavazta az új tagokat, így öt fővel működik tovább a bizottság. Külön köszönti Pető Piroskát, aki megtisztelte a bizottságot jelenlétével, aki Balaton-felvidéki értékmentő, majd tőle is hallanak beszámolót.

Megállapítja, hogy a bizottság öt fővel jelen van az ülésen, így a bizottság határozatképes. Előző ülésen megemlékeztek a bizottság volt elnökhelyetteséről, Török László fotóművészről, akit a bizottság örökös tagjának tekintenek és a bizottság asztalánál egy helyet mindig üresen hagynak, szeretné, hogy ha a jövőben tartanák ezt a szokást. Tájékoztatja a jelenlévőket, hogy a járványhelyzet bizonytalansága miatt az idei évben az utolsó ülést tartják, hiszen nem tudják, hogy a jövőben hogyan alakul a helyzet, meglátják majd, valószínűleg a jövő év tavaszán tudnak ülést tartani. Ezért is fontos, hogy minden olyan munkáról is beszéljenek, ami a tavaszi időszakot érinti. Ismerteti a napirendeket, melyet javasol elfogadásra.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**16/2020. (X. 22.) HATÁROZATA**

***napirend elfogadásáról***

**Salföldi Települési Értéktár Bizottság a 2020. október 22-i ülés napirendjét az alábbiak szerint elfogadja:**

**1.) Az Értéktár Bizottság új tagjainak bemutatkozása**

**2.) A Veszprém Megyei Értéktár Bizottság elnökének tájékoztató levele az értéktári jegyzésekkel kapcsolatban**

**3.) Pető Piroska - a Balaton-felvidék egyedi tájértékeinek kutatója, okleveles környezetmérnök, természet- és műemlék védő - előadása: Az értéktárak működéséről, a Hungarikum-pályázatok lehetőségeiről**

**4.) Tájegységi értéktár létrehozásának kezdeményezése a Káli-medencében**

**5.) Az Értéktár Bizottság 2020. évi II. féléves munkájáról**

**6.) Beérkezett értékjavaslatok elbírálása.**

**7.) Pozsárkó Csaba - régészeti szakértő beszámolója: Salföld építészeti és régészeti emlékeinek, az értéktár jegyzett értékeinek védelmét elősegítő építésügyi és örökségvédelmi szabályozások vizsgálatáról**

**8.) Egyéb észrevételek, javaslatok**

**1.) Az Értéktár Bizottság új tagjainak bemutatkozása**

**Petrovics Miklós elnök:** kéri a bizottság új tagjait, hogy egy rövid bemutatkozást tegyenek meg.

**Pozsárkó Csaba elnökhelyettes:**  egy éve van Salföldön bebíróként. Eredeti végzettsége szerint történelem szakon végzett régészeti kiegészítővel, ez azt jelenti, hogy ásatást is vezethet, illetve vezetett is már az élete során. Úgy alakult az élete, hogy nem ezen a pályán helyezkedett el, hanem később jogi egyetemet is végzett, most Baranya Megyei Örökségvédelemnél dolgozik, egyrészt jogászként, másrészt foglalkozik műemlékekkel, régészettel, tulajdonképpen mindenes az osztályon, többnyire a kötelezéseket bízzák rá, mert ott alaposnak kell lenni. Ilyen szempontból sok átfedés van az itteni tisztségével, melyet roppant megtisztelőnek érez, egyben nyomasztónak is, mert Török László után, pláne úgy, hogy a Laci halála miatt Miklós megkérte, hogy vállalna-e rendes bizottsági tagságot és hirtelen azt vette észre, hogy ő lett az elnökhelyettes. Török Lászlót nehéz pótolni, nyilván az ő szakterületét nem is fogja tudni soha, de más oldalról hozzá tud adni, jogi támogatást a saját munkájából adódóan fejben vannak, hogy mit hogyan kell, hogyan lehet csinálni. Attól, hogy valami fel van véve az értéktárba, attól még nem döntenek így vagy úgy. Erre jó példa a pécsi vasútállomás felújítása, amely egy műemlék épület XIX. század végi XX. század eleji tipikus tégla architektúra, ami állomásonként az egész monarchiában annak idején megjelent és erre még zsolnai pirok kerámiák voltak rajta és amikor a felújítás történt, akkor a Zsolnai Gyár próbált pressziót kifejteni, hogy írják elő azt, hogy Zsolnaiból készüljön, nem írhatják elő, hiába Hungaricum. Tehát itt vannak EU-s szabályok többek között, hogy nem írhatnak elő egy bizonyos márkát. Tulajdonképpen, ha újra sorra kerül, akkorra készült egy vetítéses prezentációval, de itt nem nagyon fog tudni vetíteni, de elhozta a Helyi Építési Szabályzatot és a településképi rendeletet kinyomtatva.

**Petrovics Miklós elnök:** köszöni szépen, felkéri Somogyi Györgyöt a bemutatkozásra.

**Somogyi György tag:** 1987. óta lakik Ábrahámhegy és Salföld határán, a ház Ábrahámhegyen, a birtok nagy része Salföldön van. Elsősorban angol nyelvtanár, művészettörténész és teológus, könyveket fordít, ír, előadást tart és rendez, elég sokat publikált a Balatonnal kapcsolatos építészeti, festészeti, művelődéstörténeti vonatkozású írásokat, illetve számos könyve jelent meg ebben a témában, néhányat el is hozott. Többek között a Nők a Balatonért Egyesület által kiadott „A Balaton könyvének” képszerkesztője is volt és írt három fejezetet.

**Petrovics Miklós elnök:** köszöni és felkéri Petrovics Lászlót.

**Petrovics László tag:** a Képzőművészeti Gimnázium festőművész szakán végzett 1961-ben, utána két év segédmunkásság után az Iparművészeti Főiskolán belső építész szakon diplomázott. Utána következő kettő évben az Építőművész Szövetség és a Műegyetem keretében - minden két évben létesítenek egy prosztgraduális képzést - építész mester iskolát végzett 1972-től 1974-ig, így lett építész és belső építész-iparművész. Szíve csücske volt mindig a népi építészet, így amikor ide került Salföldre, akkor a Balaton-felvidéki építészettel gondolkozva 10 évig gondolkodott, hogyan lehetne ide tervezni és végül is a falu 80 %-át a felújított, új és egyéb épületeket tervezte és azóta is, mint a gyermekei vannak itt a házak. Ide költöztek végleg Budapestről és azóta itt élnek.

**Petrovics Miklós elnök:** ennek a napirendi pontnak a zárszójaként szeretné elmondani, hogy megtiszteltetés együtt dolgozni. Azt gondolja, hogy az értéktár bizottságot új lábakkal építészeti, művészettörténeti, régészeti, műemlékvédelmi szakterület elismert tagjai erősíthetik és Veronikával együtt nagyon örülhetnek ennek a változásnak.

**2.) A Veszprém Megyei Értéktár Bizottság elnökének tájékoztató levele az értéktári jegyzésekkel kapcsolatban**

**Petrovics Miklós elnök:**  az értéktári jegyzésekkel kapcsolatban felmerültek általánosságban kérdések, hogy az értékek jegyzése milyen kötelezettséget jelent az értéket tulajdonlók számára. Először is szeretné hangsúlyozni, hogy a jegyzés nem jár védelemmel, a jegyzés következtében például egy épület, vagy természeti érték nem kap védelmet a jegyzéssel. Védelmet az országos és lokális szabályozások nyújtanak. A jelenleg jegyzett épületek között van védett épület, mint például az egykori Borbély-ház, amit a legutolsó ülésen választottak az értékek közé. Továbbá el szeretné mondani, hogy a jegyzéssel semmilyen törvény által előírt kötelezettség, vagy egyéb többlet teher nem hárul a tulajdonosra. Ezt, azért szerette volna kihangsúlyozni, mert felmerült az egyik tulajdonos részéről egy igény, hogy őt az értéktár jegyzés teherként éri. Ezzel kapcsolatban elindult egy folyamat, amiről azért nem szeretne beszélni, mert hivatalosan a bizottsághoz nem érkezett megkeresés ez ügyben, hanem az önkormányzatot kereste meg az egyik érintett. Ennek a folyamatnak a következő lépése az lesz, hogy a tulajdonos, vagy az önkormányzat a bizottságot majd felkéri arra, hogy ezzel az üggyel foglalkozzon, jelenleg ez a helyzet még nem áll fenn és ezzel kapcsolatban szeretné a Veszprém Megyei Értéktár Bizottság Elnökének levelét ismertetni, hogy pontosan lássák, hogy az előbb elmondottak a megyei elnök részéről hogyan hangzott el. (ismerteti a levelet) Az önkormányzat szeptember 28-i ülésén erről tárgyalt, ahol a polgármester úr kihangsúlyozta, hogy értéktári jegyzés megszüntetéséről nem igazán tudnak hasonló példát. Ha ez hivatalosan is megérkezik az értéktár bizottsághoz, akkor azt mérlegelik, hogy ez jogi kötelezettséggel nem jár a tulajdonos felé, ezért majd a döntésüket úgy hozzák meg, hogy az értéktári jegyzés véleménye szerint sokkal fontosabb mindannyiuk és a település számára, mint a tulajdonosi igény. Ez a saját véleménye, de majd természetesen mérlegelni fogják, hogy milyen indokolással kezdeményezték ezt. Ebben a napirendi pontban ezt szerette volna elmondani.

**Somogyi György tag:** elsősorban olyan értékek valók az értéktárba, amit innen nem lehet elvinni, közterületen áll, esetleg köztulajdont képez, vagy olyan esemény, rendezvény, ami kötődik a helyhez. Ha ezt szem előtt tartanák, akkor egy kicsit szűkítenék az értéktári tételek körét, amit önmagában is helyesnek tartana, szóval devalválja az értéktárat, ha fűt, fát belevesz. Inkább támogatja egy magánszemélynek azt a jogát, hogy ha arra van neki joga, hogy javasoljon értéktárba, akkor a saját tulajdonát kiveheti, ezt nem ellenezné. Elsősorban olyanokat vegyenek be, ami nem magántulajdon, ha magántulajdont vesznek bele, akkor pedig számoljanak vele, hogy ez elég necces dolog.

**Petrovics Miklós elnök:**  azt gondolja, hogy ennek rossz üzenete van, bármilyen élethelyzet bekövetkezhet, azzal kell kalkulálni, hogy elég sok magántulajdon is bekerül az értéktárba ez más településeken, megyei és országos szinten is tapasztalható. Nagyon rossz üzenete van annak, hogy bármilyen tulajdonosi váltás, vagy utódlásban más elképzelések merülnek fel, akkor nem biztos, hogy jó üzenete van annak, ha az értékjegyzés megszüntetése bevett szokássá válik, pont a fordítottját kellene az értéktár bizottságnak ösztönözni, hogy inkább jegyezzék az értékeket, mint hogy megszüntessék.

**Somogyi György tag:** ha magántulajdont nem vennének fel az értéktárba, akkor ez a probléma nem merülne fel.

**3.) Pető Piroska - a Balaton-felvidék egyedi tájértékeinek kutatója, okleveles környezetmérnök, természet- és műemlék védő - előadása: Az értéktárak működéséről, a Hungarikum-pályázatok lehetőségeiről**

**Petrovics Miklós elnök:**  felkéri Pető Piroskát, hogy tartsa meg a beszámolóját.

**Pető Piroska:** nagyon köszöni a megtisztelő meghívást. 2008-ban végzett környezetmérnökként Veszprémben, de már gyerekkori indíttatásból fakadóan miután Dörgicse mellett a Bece-hegyen tölthette a kisgyermek korát, magával ragadta az a szőlőhegyi miliő, amitől a későbbiekben sem tudott szabadulni. Ennek a hozadéka volt az, hogy az egyetemi évek alatt már járta Laposa József könyve alapján a Balaton-felvidéki elsősorban présházakat. Érdekesnek találta, hogy mi változott a húszon-néhány év alatt, mi volt jó példa, értékőrző felújítás, mi az, ami elveszett, elsősorban ez volt, ami a további felfeldezésekre motiválta, megdöbbentő volt, hogy mennyi minden elveszett. Majd egy természet- és tájvédelem nyári gyakorlat során szembesült azzal az egyetemen, hogy amit eddig hobbi tevékenységként űzött, az egy létező és meghatározott módszertannal alátámasztott tevékenység, ez volt az egyedi tájérték kataszterezés és onnantól kezdve éjjel-nappal folyt ez a dolog. Szerencsére a diploma munkája a környezetmérnökségnek egy kicsit a perifériáján volt, de a diplomamunkája volt Mencshely egyedi tájérték kataszterének elkészítése és kb. 10 településen itt a Balaton-felvidéken foglalkozott egyedi tájérték felméréssel. 2012-ben, amikor megszületett a hungaricum törvény, akkor még jobban kinyílt ez a dolog és egy tágabb halmazhoz lehetett már nyúlni és szerencsére tudott kapcsolódni különböző típusú értéktárak létrehozásához. Itt elsősorban települési értéktárak voltak és a 2013 őszétől pedig a hungaricum pályázatok keretében, azok segítségével készítettek települési értéktárakat. Örvényes volt az egyik az elsők között, több lépcsőben volt, először az értéktári anyagok készültek el, Dörgicsén, Örvényesen, Káptalantótiban, melyeket el is hozott és bemutat. Tovább lépésként pedig következő hungaricum pályázatok segítségével pedig például Örvényesen, ahol 2016-ban elkészült az értéktár, 2018-ban már tudtak magára az értéktár könyv formájában történő megjelentetésére pályázni, mely sikerült is. Az utóbbi egy évnek a hozadéka szintén kettő kiadványnak a megvalósítása volt ez a Mencshelyi, illetve Vászolyi értéktár kiadványa és itt már nem két lépcsőben, hanem Vászolyon például már úgy pályáztak, hogy gyorsan egy értéktár bizottságot fel kellett állítani és nagyon jó együttműködéssel és a közösség lelkes és aktív munkája révén egy szuszra létrejött az értéktár és a 405 oldalas értéktári anyagból pedig ez a kiskönyv, aminek meghatározott paraméterei voltak. Ebben nagy szerepe van Miklósnak, mert akkor a pályázat kapcsán beszéltek, melyet ezúton is köszön, illetve a települések is áttételesen köszönik, hogy akkor erről beszéltek, nagyon szűkös volt a határidő.

**Petrovics Miklós elnök:**  csak egy pillanat, hogy a többi bizottsági tag is értse. Akkor az a pályázat olyan hirtelen jelent meg és az ezen való indulást egyeztették Piroskával, neki sikerült indulnia ezen a pályázaton és ennek köszönhetők ezek a fantasztikus kiadványok, amelyeken Piroska már régebb óta is dolgozott, de nagyon jó kommunikációs készségének és hihetetlen kitartásának köszönhetően ezekkel az önkormányzatokkal egy olyan együttműködést alakított ki, aminek az eredménye ezek a könyvek.

**Pető Piroska:** köszöni szépen a kiegészítő magyarázatot, igen ez szerencsésen alakult. Ami most aktuális, az szintén az idei hungaricum pályázatok keretében megint sikerült tovább lépni Dörgicsének és Pécselynek, ahol szintén ez már évek óta tervbe volt véve, de csak most realizálódott. Most kilátásban van két újabb kiadvány mivel most már a forrás tágabb volt, nagyobb terjedelmű, kemény táblás, egy fokkal talán komolyabb nagyobb képeket tartalmazó kiadvány lehet. Továbbá Mencshelyen a kiadványt követően most az értéktárban szereplő fő motívum a mencshelyi vert csipke, illetve az egyéb értékeknek a bemutatására egy két napos rendezvényre is sikerrel pályáztak, így ezeket fogják megvalósítani.

**Somogyi György tag:** Piroska őt máris meggyőzte, mert eddig erre nem is gondolt, hogy tájelemeket vegyenek be az értéktárba, ez helyeslendő és azok jelentős része magántulajdonban van és úgy fogalmazná meg, hogy az jogosan kerül be egy ilyen értéktárba, amit az éppen aktuális bizottság arra méltónak talál.

**Pető Piroska:** ez érdekes kérdés, az volt a tapasztalata, hogy nyilván az az irányadó, amit Miklós ismertetett, hogy nem kell, nem szükséges engedély, vagy hozzájárulás, viszont számára az a cél, hogy minél tágabb legyen, ha lehet, akkor a lehető legtöbbet hozzák ki belőle és erre próbálta ezeket a településeket, illetve bizottságokat is rábeszélni. Valóban felmerült például Örvényesen, hogy az értéktárba bekerültek egyedi lakóházak és nagyon sok présház. Nyilván ez más bekerült az értéktárba az addig rendben van, de hogy a könyvbe mi kerüljön be azért azt úgy tartották jónak, hogy az érintetteket tájékoztatták arról, hogy az értéktárba szerepel a ingatlanuk és megjelenne erről egy könyv és nem kérték a hozzájárulásukat, hanem annyit fűztek hozzá, hogy ha bármiféle kérdés felmerül, vagy esetlegesen egyet nem értés, akkor jelezzék, de nem volt ilyen. Továbbá a könyvben az adatlapokon nyilván rajta van minden, cím, helyrajzi szám, koordináták, mindig az adott közösség döntötte el, de természetesen van felszólalási joga bárkinek. A fórumok is nyilvánosak voltak például most a könyv készítésénél is. Összességében kell nézni és az a valaki büszke legyen arra, hogy valamiféle értékkel bír és nyugodtan mutassa meg, hiszen hozzátesz az egész településnek a megítéléséhez, de ez egyedi dolog, rossz tapasztalata még nem volt.

**Petrovics Miklós elnök:**  a település megítéléséhez és a településről alkotott képhez kapcsolódóan lenne kérdése, a Salföldi Értéktár Bizottság 2013. óta működik, de teljesen más struktúra és elgondolás szerint az idei évtől a vezetésével teljesen más alapokra helyezték a működést. Fontos a bizottság szabályok szerinti működtetése, illetve konkrét elgondolásokat, terveket is megfogalmaztak ilyen kiadványok kiadására, programok, események megszervezésére, és nyilván Piroska is tapasztalta, hogy az önkormányzattal szorosan együtt kell működni, hiszen a bizottságok az önkormányzathoz tartoznak. Amikor februárban elmondta az elgondolásait az önkormányzatnak akkor egy olyan kérdést irányítottak felé, hogy mire jó ez az értéktári rendszer, miért jó az, ha az önkormányzatnak van egy bizottsága, aki az értékeket megtárgyalja és felveszi, vagy nem egyszerűbb-e egy lajstromot készíteni, ami amúgy is a települések „útikalauzaiban” szerepel. Mitől több ez az értéktári kezdeményezés, mint egy meglévő turisztikai, vagy települési bemutató anyag, ami valamelyik településről már megjelent, kiskönyv formájában, vagy valamilyen anyagban fellelhető, mi az a hozzáadott érték, ami ez alapján létre tud jönni. Hozzá kell tenni, hogy ez számukra egyértelmű, akik értékvédők, értékteremtők, de meg kell fogalmazni az önkormányzat felé és egyébként azt tapasztalta, hogy nagy sok önkormányzat felé is. Piroskának van ilyen együttműködése az önkormányzatokkal és arra lennének kíváncsiak, hogy ezt hogyan fogalmazná meg.

**Pető Piroska:** belső indíttatásból történő cselekvés. Egy csomó minden elavult, az aktualitás is egy kulcs momentum. Meglévő dolgokra lehet támaszkodni, meg persze az új dolgoknak, jó példáknak a követése és nagyon fontos kiélezett helyzet az új építések, felújítások kapcsán. Ezekben az értéktári kiadványokba direkt úgy válogatja a fotókat, úgy ír bele, úgy fogalmaz, hogy ez is az értékmentésre ösztönözön. Érdekes például, hogy Vászolyon a bizottság úgy jött létre, hogy a nagyobb hányadát képezték az őslakosok, az is fontos, hogy minél több szempont tudjon érvényesülni.

**Petrovics Miklós elnök:** mindenképpen fontos szempont, melyet kihangsúlyozna, az újdonságoknak a kutatása, hiszen azokról a települést bemutató kiadványokról, amelyek a Balaton-felvidék településein elérhetőek, általánosságban megállapítható, hogy a 2000-es évek előtti időszakból származnak. Mivel azóta már 20 év is eltelt sok olyan fejlemény befolyásolta a térség alakulását és olyan értékek is létrejöttek, amelyek gyökeresen hozzátartoznak a Balaton-felvidék képéhez és ezek is új értékek és bemutatásuk nagyon fontos, mert nem árt a régieket is újra elővenni, kutatásokat végezni. Azt gondolja, hogy Piroska munkája és a kiadványok olyan újdonságokat is tartalmaznak és egy olyan szemléletmódot mutatnak, illetve a fényképek olyan részletekre világítanak rá, ami újdonságnak számít és ezekkel a kiadványokkal és kutatásokkal a települések nagyon jelentős dolgokat nyernek.

**Pető Piroska:** ez lenne a kulcs momentuma, a kulcs szerepe egy ilyen bizottságnak, hogy előremutató legyen. Itt kell tudni a település fejlesztése kapcsán, hogy mi a koncepció, ez remekül tudja jó mederbe terelni, hogy ha ügyes, ezeken a jó példákon keresztül és az új meglátásokon keresztül, talán ez a kulcs szerepe, hogy előremutató legyen. Akár turisztikai szempontból is, erre szokta bíztatni az önkormányzatoknak is, hogy az egyediség mentén kell magukra felhívni a figyelmet, mert ugye strandja mindenkinek van. Ezekkel kell megpróbálni kitűnni és egy ilyen kistelepülés, ha ennyi mindent tud felvonultatni, akkor igazából már kezében van a kulcs. Tehát ez lehetne, hogy előre mutatóan tudjon működni és az adott bizottság tudja megmondani, hogy mi a jövő, hogyan alakuljon.

**Petrovics Miklós elnök:** ezek a hungaricum pályázatok jó lehetőség arra, hogy egy kiadványt, egy programot, egy eseményt, kiállítást megvalósítson az önkormányzat. Azt kérdezi, hogy milyen konstrukcióban pályáznak, közösen az önkormányzattal, vagy az önkormányzat készíti a pályázatot, amihez a szakmai támogatást nyújtja.

**Pető Piroska:** az eddigiek során ez úgy zajlott, hogy előzetesen, ahol egyedi tájérték felméréseket végzett, vagy jó kapcsolata volt az érintettekkel, mindig felhívta a figyelmet erre, hogy lesz egy ilyen, mit szólnának hozzá, úgy gondolja, hogy érdemes lenne megpróbálni, veszíteni való nincsen és ezeket akkor mindig megpróbálták, de mindig az volt kikötés, hogy ha megcsinálja, akkor mehet. Végül is az önkormányzat képviseletében a megírástól, a feltöltésig mindenhez szerencsére szabad kezet kapott. Kockáztatva a további siker reményében, de eddig még 99 %-ban sikerültek ezek, tehát ezt mindvégig felvállalta még akkor volt olyan, hogy még nem jött létre bizottság, például Dörgicsén, most már kihangsúlyozzák, illetve feltétel is az értéktár bizottság létrejöttéről szóló határozat csatolása. Még a korábbiakban ez nem volt így és ezért egy nyilatkozattal vállalta, hogy miután nem volt még humán erőforrás és kevésbé volt erre motiváció, hogy minden ezzel kapcsolatos teendőt elvégez, több-kevesebb aktivitással ő a mozgató rugó. Tulajdonképpen ezáltal mindent levett a hivatali dolgozók válláról.

**Petrovics Miklós elnök:** tulajdonképpen az önkormányzatok számára semmiféle plusz terhet jelentett, hanem az ő nevükben nyújtotta be.

**Pető Piroska:** ez eddig jól működött, de azért kapott segítséget, most már egyre aktívabbak, ahogyan telnek az évek mindenki többet hall róla, többet tapasztal, így már nagyobb érdeklődés jelentkezik és jobban magukénak érzik a feladatot. Volt már olyan is, hogy vele tartottak terepre is.

**Somogyi György tag:** a jó kapcsolatteremtés ékes példája, hogy úgy ismerkedtek meg Piroskával, hogy megharapták a kutyák és Piroska nem a jegyzőhöz szaladt, hogy feljelentse, hanem szépen bejött és bekötözték a sebeit.

**Petrovics Miklós elnök:** el szeretné mondani, hogy az értéktár bizottságnak van egy nagyon szép emblémája, melyet bemutat. Azért ez a kézfogás, melyből megszületik egy virág, mely számukra nagyon fontos az együttműködés, a gyümölcsöző együttműködés kialakítása és azért is tartotta fontosnak, hogy Piroska bekapcsolódjon a mai ülésbe, mert ez a kulcsa, nemcsak az értéktári rendszernek, hanem alapvetően a Balaton-felvidéken számtalan olyan ponton az együttműködések fontosságát kell kihangsúlyozni, ami előre mutat és ezt nagyon fontosnak érzi. Kérdezi, hogy a Káli-medencében melyik településsel van hasonló együttműködése Piroskának, mint amit Vászoly, Káptalantóti, Dörgicse településekkel említett.

**Pető Piroska:** sajnos ez még nem jött létre, ugyan már volt róla szó, hogy a Káli-medence Társaságnak az életútjával kapcsolatban, egyrészt a tájegységi értéktárnak a gondolata és fontossága. Valamelyik pályázatot megelőzően voltak Lapos Józseffel talán kettő polgármesternél, de nem fejlődött tovább a dolog.

**Petrovics Miklós elnök:** tulajdonképpen elmondhatják, hogy a Káli-medence az országos értéktári országos rendszerben egyáltalán nem jelenik meg.

**Pető Piroska:** nem tudja, hogy melyik falu hogyan áll.

**Petrovics Miklós elnök:**  készített erről egy átfogó elemzést. Nagyon köszöni Piroskának, hogy beszámolóját megtartotta.

**Pető Piroska:** köszöni, hogy meghallgatták.

**4.) Tájegységi értéktár létrehozásának kezdeményezése a Káli-medencében**

**Petrovics Miklós elnök:**  szeretné a bizottságot arról tájékoztatni, hogy a nemzeti értéktár piramis felépítésében a települési értéktárak után a következő magasabb szintű értékjegyzés a tájegységi értéktár működtetése. Itt arra kell gondolni, hogy egy nagyobb egység, mint például a Káli-medence több település önkormányzata elhatározásából létrehozhatja a tájegységi értéktárat, azaz, ha már a Káli-medencéről beszélnek, akkor a Káli-medencei értéktárat. Jelenleg a Káli-medence települései közül négy településen van hivatalosan értéktár bizottság. Aktívan működő bizottságról kettő esetben beszélhetnek, az egyik Mindszentkálla a másik Salföld. Kapcsolatba lépett a mindszentkállai értéktárral, rendkívül nyitottak egy tájegységi értéktár kezdeményezésére, illetve Kővágóörsön és Kékkúton próbált tájékozódni, de ott nem tudott tovább lépni. Tulajdonképpen elmondhatják, hogy a Káli-medence nyolc településéből négyben van bizottság és abból kettő mondható működőképesnek. Ez azt jelenti, hogy ezeknek a területeknek az értékei a Hegyestű, a Kornyi-tó, a Szentbékkállai Kőtenger stb. mind láthatatlan az értéktári rendszerben. Ezt a hiányt pótolhatja az egész Káli-medencét lefedő értéktár, aminek a létrehozását szeretné kezdeményezni. Első lépésként három önkormányzat együttműködését szeretné elérni elsők között természetesen Salföld Község Önkormányzatát szeretné felkérni arra, hogy a társuláshoz csatlakozzon. Azért is gondolta, hogy Piroska a tapasztalatait ossza meg, hiszen fontos, hogy lehetőleg több irányból körbejárják a lehetőséget. Azt gondolja, hogy Salföld értékei is hozzákapcsolhatók ehhez a Káli-medencei értéktárhoz, de nagyon fontos lenne azokat a településeket is bevonni, akik egyáltalán nem rendelkeznek, vagy nem döntöttek az önkormányzatok arról, hogy értéktár bizottságot hozzanak létre. Mindenképpen számítana a tagok meglátásaira.

**Pető Piroska:** Monoszlón volt erről szó konkrétan, szóval megvolt az indíttatás, az együttműködéséről biztosította az illetékeséket. Továbbá Nivegy-völgybe van tájegység értéktár, ott nagyon aktívak, nagyon jó példák vannak, ott lehetne tapasztalat cserét folytatni.

**Petrovics Miklós elnök:**  ezen kívül Somlón van még ilyen értéktár. Ez egy jó lehetőség Piroska itt olyan lehetőségekről és gyönyörű kiadványokról és eseményekről beszélt, hogy Káli-medence egészet nyerhet ezzel, természetesen Salföld is. Azt gondolja, hogy mivel   
2023-ban Európa Kulturális Fővárosa lesz Veszprém a Balaton-felvidékkel karöltve, úgy gondolja, hogy a helyi értékeknek a megjelenítése a Kulturális Főváros kezdeményezés szempontjából nagyon aktuális az elkövetkező pár évben, természetesen utána is. Ennek a kezdeményezését ezért tartaná időszerűnek.

**Veronika Whitehouse tag:** amiket említett nagyjából a nemzeti park tulajdonában vannak, őket nem lehetne bevonni ebbe.

**Petrovics Miklós elnök:** természetesen, csak az értéktár bizottságok létrehozása az önkormányzatoknál van. Nagyon fontos lenne első lépésként, hogy a Káli-medence néhány önkormányzata ezt az igényét megfogalmazza és határozatot hozzon arról, hogy létrehozza a Káli-medencei értéktárat és ott is Salföldhöz hasonlóan választanak egy bizottságot és onnantól kezdve a bizottság elkezdi működését, beérkeznek javaslatok és elkezd összeállni a Káli-medencei értéktár. Itt az önkormányzatoknál fontosnak tartja azt, hogy – tudja, hogy voltak már ilyen kezdeményezések – tényleg a lehető legjobban körbe járják ezt a témát és az előnyeit kihangsúlyozzák az önkormányzatok számára. Az önkormányzatok Piroskával csak nyernek, azt gondolja, hogy a Káli-medence értéktárral a települések hatalmasat nyernek és nagyon aktuális pont az Európa Kulturális Fővárosa miatt. Ebben a napirendi pontban ezt szerette volna elmondani, erről nem kell határozatot hozni, amennyiben a bizottság tagjai támogatják, akkor ezeket a kezdeményezéseket meg fogja tenni és az ezekről készült anyagokat előtte majd egyeztetni fogja.

**5.) Az Értéktár Bizottság 2020. évi II. féléves munkájáról**

**Petrovics Miklós elnök:** a második féléves munkával kapcsolatban csak pár dolgot szeretne kiemelni. Júliusi ülésen elég részletesen beszámolt azokról az új irányokról, amelyek az újjáalakulással kialakult. Elkezdődött az értéktár feltöltése és a megyei értéktár egy hónappal ezelőtt bekérte az aktuális értékek listáját Salföld vonatkozásában, ez azért érdekes, mert a megyei értéktár és az országos értéktár működésével kapcsolatban is voltak észrevételei, mert azt érzékelte, hogy nem annyira működik a dolog, legalább is, a megfogalmazott igényekre nem érkeztek válaszok. Most itt valami előre mozdult, hiszen bekérték az aktuális állását az értéktárnak. Ezt megküldte a megyei értéktár felé és várható, hogy a megyei értéktár honlapján is megjelenítik a településhez kapcsolódó értékeket. A Hungaricum Bizottság országos szervezetének a honlapján is van lehetőség megjelenni, arra is érkezett visszajelzés két hónap után, ahol jelezték, hogy az egész országban található összes értéknek a megjelenítésére azon az oldalon lehetőség van, tehát itt is meg tudnak jelenni. Ezt azért tartja fontosnak, mert az értéktári kezdeményezésnek az a lényege, hogy megjelenhessenek a helyi értékek és láthatóvá váljon országosan. Vannak ennek lépcsőfokai, tehát be lehet terjeszteni magasabb szintre egy adott település értékét, akár megyei, akár országos szinten. A második féléves céljuk volt, hogy új tagokkal bővüljön a bizottság, ami megtörtént, melynek nagyon örülnek. Továbbá a 2021-es hungaricum pályázatra is szeretnének felkészülni, az értéktárban szereplő értékekre fókuszálva, akár egy kiadvány készítése, vagy egy jövőbeni kiállítás létrehozása, vagy bármilyen program létrehozása cél lehet és ennek az előkészítését az év második negyedében elkezdenék. A megyei értéktár irányába egy pozitív fejlemény, hogy beterjesztette a salföldi Pálos Kolostorromot és a Mária Magdolna Búcsút megyei értéknek, itt is egy kicsit hosszú idő telt el, de a megyei bizottság örömmel fogadta ezt a beadványt és pozitív elbírálás várható. Kértek apró módosításokat, amennyiben ezeket a módosításokat megküldi, akkor a megyei értéktár bizottság dönt arról, hogy a Káli-medencében első érték a Pálos Kolostorrom megyei értékké válhat. Úgy gondolja, hogy ez egy fantasztikus hír, bízik benne, hogy elsők lehetnek a Káli-medencéből. Mivel a megyei értéktár is pályázik a hungaricum pályázatokon belül kiadványok megvalósítására, így oda is bekerülhet a Pálos Kolostorrom.

**6.) Beérkezett értékjavaslatok elbírálása**

**Petrovics Miklós elnök:** most kivételesen nem érkezett be egyetlen egy értékjavaslat sem.

**7.) Pozsárkó Csaba - régészeti szakértő beszámolója: Salföld építészeti és régészeti emlékeinek, az értéktár jegyzett értékeinek védelmét elősegítő építésügyi és örökségvédelmi szabályozások vizsgálatáról**

**Petrovics Miklós elnök:** ebben a napirendben Pozsárkó Csaba tart egy rövid beszámolót, ami a jegyzett értékek, illetve az értéktárban nem jegyzett értékek jogszabályi hátteréről szólna.

**Pozsárkó Csaba elnökhelyettes:**   bemutatja az örökségvédelmi nyilvántartásban szereplő térképi adatokat. Salföld légifelvétele látható, a rózsaszín foltok a régészeti lelőhelyek. Ezt a képet nem publikálhatja sehová ez nem fog felkerülni Salföld honlapjára. Megy most a húzavona arról, hogy legalább a műemlékeket nyilvánossá tenni, de a régészeti helyeket nem akarják, mert állandó fosztogatják.

**Petrovics Miklós elnök:** van olyan értéke Salföldnek, hogy Salföld régészeti emlékei, ennek az értéknek a jegyzése azért is fontos, mert maga az értékek jelenléte a földfelszínen egyértelmű számukra, de a föld alatti értékek védelme azért is fontos, mert nem látják őket. Az elmúlt időszakban számtalan olyan helyzetben kerültek építkező helyi lakosok, hogy az adott terület régészeti terület volt és a földben régészeti emlékek, a római kortól egészen az újkorig találhatók és ezeknek a megóvása és szakszerű feltárása fontos dolog, Csaba erre utal.

**Pozsárkó Csaba:** jogilag a régészeti lelőhelyeknek három kategóriája van, először nyilvántartásba kell venni és onnantól fogva a törvény erejénél fogva védettek. Lehetnek egyedileg védett régészeti lelőhelyek, ilyen Salföldön nincsen. Az ember azt gondolja, hogy legalább a Kolostor, de a Kolostor triplán védett műemlékileg is. A piros pöttyök a térképen pedig a műemlékeket jelzik. Északról dél felé haladva a Szent Máté Templom, a középső a Somogyi Győz háza a legrégebbi pedig a Mikiék és a Márkék háza. A túloldalon pedig Kisőrspusztán a haranglábat láthatják, egészen délen pedig látható a Salföldi Pálostor Kolostorrom. Itt látható kettő pötty, mert külön védett a templom és a kolostor. A kék négyszög jelöli a műemléki környezetet. Nyilván lehetne értékes régészeti lelőhely, de külön védett lelőhely kevés van. Más okkal is lehet védeni valamit, például műemléki védettséget is kaphat akkor nem állnak neki külön védett lelőhelyet csinálni belőle. Védett lelőhely például Pécset az Ókeresztény Temető, de az világörökség is, ott festett sírkamrák vannak például. Amit régészetből el lehet mondani, hogy Salföldön nem nagyon kutatottak ezek a régészeti lelőhelyek. Nagy különbség az, hogy ha valami egyedileg védett régészeti lelőhely jogilag, akkor ott ha engedélyköteles a tevékenység, akkor örökségvédelmi hatóság szakhatóság és előírja a megelőző feltárást. Ha nem engedély köteles, akkor ezeken a lelőhelyeken külön örökségvédelmi engedélyt kell kérni. Salföldön nincsen ilyen, csak nyilvántartott régészeti lelőhely, ilyenkor akkor jönnek az örökségvédelmi hatóságtól bírságolni, hogy ha tényleg kárt okozott a régészeti lelőhelyben valaki. Egy jó jogász azt is meg tudja magyarázni, hogy károkozás nélkül miért kell bírságot kiszabni. Betehetik a régészeti lelőhelyeket az értéktárba, hiszen minden településnek a monográfiája úgy kezdődik, hogy már az őskor embere is megtelepedett a környéken. Igazából azon kívül, hogy egy általános említést tesznek a régészeti lelőhelyekről, itt Salföldön nincsen kiemelkedő, talán a Kolostort kivéve, ahol régészetileg lehetne mit kutatgatni. Talán még a templom környéke, mert a Szent Máté Templom valószínűleg középkori eredetű, illetve egy középkori templomnak valószínű az újjáépítése volt. Amiért ezek a kiadványok fontosak, itt van egy bizonyos tematika szerint leírások, képek, adatok, helyrajzi számok. A védett ingatlanok listáját a településképi rendelet tartalmazza, van amelyik helyrajzi számmal, van amelyik csak címmel szerepel. Legalább egy fotót megérdemelnének a beazonosítás végett, illetve mi védett abban, illetve mi védendő, meg kell határozni a védelem tárgyát.

**Pető Piroska:** ahhoz, hogy az épület ezt a helyi egyedi védelmet megkaphassa kellett, hogy megelőzze egy adatlap, tehát ezeknek meg kell lenniük valahol.

**Petrovics Miklós elnök:** elvileg a jegyzőségen megtekinthető ezeknek az épületeknek az anyaga.

**Pozsárkó Csaba elnökhelyettes:**   ilyen jogszabályokat napi szinten kell véleményezniük és Baranya megye a legsűrűbben lakott megye, 300 település van. Nem jellemző, hogy ezek mindenhol szépen ki legyenek dolgozva, a településeknek nincsen erre pénze, hogy erre műemlékeseket vegyen fel.

**Pető Piroska:** Örvényesen készített ilyet, vagyis a főépítész megbízta.

**Pozsárkó Csaba elnökhelyettes:**  az értéktári munkájuknak tényleg az az egyik legfontosabb feladata, hogy feltárni az értékeket, ezeket katalogizálni, valamiféle tematika szerint leírni, fotókkal ellátva, valamiféle kiadványba szerkeszteni, amit pdf-ben lehet sokszorosítani és el lehet küldeni másoknak, vagy ha pályázati lehetőség van, akkor le lehet akasztani a nyomdakész változatot, honlapot készíteni belőle stb. Előkészítő anyagnak itt van az önkormányzat településképi rendelete, ez az anyag, ami ezekben a rendeletekben van ezt abból vették ki, ami korábban a helyi építési szabályzatban volt. Nagyon fontos, hogy amikor építési engedélyezés van akkor az építésügyi hatóságot - ami van Tapolcán is - a helyi építési szabályzat köti.

**Petrovics Miklós elnök:** Pozsárkó Csaba most mutatott egy listát és azt gondolja, hogy amit az értéktár bizottság az épületek tekintetében, például a Borbély-ház, ami szintén szerepel itt. Viszont a készített anyag ehhez kellene, hogy kapcsolódjon, az értéktár egy picit előbbre tart mert egy olyan anyagot hozott létre, ami tulajdonképpen a szabályozást is segítené. Arra gondolt, hogy nagyon fontos lenne egyrészt ezeket a szabályozásokat vizsgálni, illetve az önkormányzattal úgy együttműködve, hogy az értéktár bizottság részéről szakmai oldalról Pozsárkó Csaba segítséget nyújtana az önkormányzatnak és a hiányosságokat esetleg pótolhatnák.

**Pozsárkó Csaba elnökhelyettes:**   ez az értéktár bizottságnak a lényege, hogy olyan anyagokat állítson elő, amire majd később az önkormányzat rendelet alkotásai közben támaszkodhat. Például védett épület, - akár műemléki védett, akár helyi védett – csak engedéllyel bontható el, de átalakítani nemcsak engedéllyel lehet. Nincsen meghatározva rendeletileg, hogy mi védett egy adott épületen, tehát még a polgármester sem tud eljárni, akinek a dolga volna ilyenkor. Az építési-hatóságnál, ha engedélyezés van, - alig engedély köteles manapság valami – minden egyéb, hogy néz ki, mennyire szép, mennyire illeszkedik a falu egyéb részeibe az átkerült polgármesteri hatáskörbe és a településképi rendelet szabályozza. Itt nagyon fontos feladata van egy helyi bizottságnak, mint ez az értéktár bizottság, mert másik oldalról idejönnek Tapolcáról megvonják a vállukat ezzel ők nem tudnak mit csinálni, bírságolhatnak akármi, de elmegy az ügyfél bíróságra és elvesztik a pert, azt meg ők sem akarják.

**Petrovics Miklós elnök:** tulajdonképpen megtámogathatják az önkormányzatot ezzel a munkával, amit végeznek. Kérdezi Pozsárkó Csabát, hogy felkérhetik-e arra, hogy felvegye az önkormányzattal a kapcsolatot és elkezdjen egy ilyen folyamatot.

**Pozsárkó Csaba elnökhelyettes:**  nagyon szívesen.

**Petrovics Miklós elnök:** ez érdekes lehet a bizottság számára is, mert végig beszélhetik az épületet külön-külön, hogy mi az, ami jelenleg védett, mi az ami műemlék, mi az, ami országos kategória, de a helyi védelem az más.

**Pozsárkó Csaba elnökhelyettes:**  ez a melléklete a helyi építési szabályzatnak, ez fenn a honlapon is. Most szeptember 1-től megint megváltoztak az örökségvédelmi jogszabályok, most ha valami műemléki védelemből kikerül, akkor az önkormányzatnak kötelessége megvizsgálni azt, hogy lehet-e helyi védett. Az látszik, hogy az országos műemléki védelem próbálja lerázni magáról ezt a feladatot, hátha van valaki a Minisztériumba, aki ezzel foglalkozna. Ha valaminek az országos védelme megszűnik, akkor kötelező megvizsgálni, hogy a helyi védelem fennállhat-e és meg kell indokolnia az önkormányzatnak, hogy miért nem Tehát elképzelhető, hogy a helyi védelem egy kicsit fontosabb lesz, mint most. Október vége van, több mint két hónapja hatályba van a törvény, de a kormány rendeletet még nem igazították hozzá. Nehéz úgy dolgozni, hogy 2016-ban alakították át a teljes műemléki rendszert. Ezt a mellékletet szívesen forgatja, ezeket a rendeleteket átnézte mielőtt megvette itt Salföldön a telket. A jogi szempontok rendkívül fontosak lehetnek amellett, hogy imád feljárni a hegyre a régi, összedőlt pincéket fotózni.

**Petrovics Miklós elnök:** akkor kihangsúlyozná, hogy a jelenlegi jegyzett értékek közül az első számú műemlék a Pálos Kolostorrom, utána a Szent Máté Templom szintén műemlék és helyi védelem alatt az egykori Borbély-ház. Ami fontos, hogy ezentúl figyelik azt is, hogy mire milyen védelem vonatkozik, valószínűleg a bizottság elé fog kerülni egy-két épületnek a jegyzéssel kapcsolatos anyag. Ezek olyan kérdések, amit érdemes megtárgyalni, Piroska is tud bőven tapasztalatokat mondani például présházakkal kapcsolatban. Nagyon fontos, hogy a bizottságnak legyen ilyen irányú kitekintése is és ezzel is támogassa az önkormányzatot.

**Pozsárkó Csaba elnökhelyettes:**  volt arról szó, hogy általános falukép, készített egy pár képet, amit bemutat. Oldalhatáros beépítés van Salföldön, mely azt jelenti, hogy neki kell építeni a szomszéd kertjének, illetve 1 métert el kell hagyni. Maximum hét méteres utcai homlokzattal lehet építeni és legalább öt méter oldalkertnek kell lenni. Viszont a településképi rendelet érdekes módon megengedi azt, hogy az oldalkert ellentétes oldalára egyéni építményeket építsenek, ez Salföldön hagyomány volt. (bemutatja fotón)

**Petrovics Miklós elnök:** kérdezi, hogy itt akkor ellentmondások fedezhetők fel.

**Pozsárkó Csaba** **elnökhelyettes:**  ezek szabálytalanok, de hozzá kell tenni, hogy ma a használatbavétel után 10 évvel az építés felügyelet már nem vizsgálhatja a dolgokat. Ami régen szokás volt, az ma már szabálytalan, de az utcakép mindenképpen védendő lenne, mert ez hozzátartozik Salföldhöz azzal együtt, hogy semmiféle tűzrendvédelmi szabálynak nem felel meg, a tűzszakaszok fontosak lennének. Ilyet újonnan nem lehet építeni, ami meg van azt bővíteni nem szabad, felújítani, átalakítani lehet és olyan funkciót kell adni, ami nem huzamosabb emberi tartózkodásra szolgál.

**Petrovics Miklós elnök:** kérdezi, hogy vállalná-e azt, hogy az önkormányzattal egy ilyen egyeztetést kezdeményez.

**Pozsárkó Csaba elnökhelyettes:**  igen, át kell ezt rágni, hogy az országos jogszabályoknak hol, melyik felel meg, előbb-utóbb mindenhol kötelező lesz újra írni a helyi építési szabályzatokat. Építménymagasságot használ, amit ma már az országos szabályok nem használnak, épületmagasság, homlokzatmagasság, gerincmagasság mindenféle kifejezéssel variálnak.

**Petrovics Miklós elnök:** köszöni Csabának.

**8.) Egyéb észrevételek, javaslatok**

**Petrovics Miklós elnök:** egyéb észrevételek, javaslatok napirenden belül kérdezi, hogy van-e valakinek kérdése. Egyetlen egy fontos információ, hogy a bizottságnak van egy véleményezői köre, ezt a lehetőséget azért szerette volna létrehozni, hogy még egyéb szakmai támogatást is kaphassanak munkájukhoz. Ezért felkért olyan helyi lakokat, akik szakmájukból kifolyólag tudják támogatni a munkát. A véleményezői körben továbbra is Furulyás Katalin részt vesz, illetve Gerlóczy Gábor is csatlakozott, aki szakmájából adódón komoly támogatást tud adni a bizottságnak. Megköszöni a részvételt és ülést 10:32 órakor berekeszti.

K.m.f.

Petrovics Miklós Pozsárkó Csaba

elnök elnökhelyettes